Angell tilbake i Norge
- Han er tilbake, har det bra og er glad for å se familien igjen, sier kommunikasjonssjef Sigbjørn Aanes i Høyre til NTB. Angell ble sammen med 42 andre aktivister, flere av dem amerikanere, tiltalt for å ha drevet ulovlig politisk virksomhet i Egypt. De fikk forlate landet torsdag kveld. Angell dro med fly til Kypros, der han ble værende i en periode etter at en streik forsinket flytrafikken. - Angell er takknemlig for all støtten fra familie, venner og andre, sier Aanes. Egyptiske aviser rettet fredag skarp kritikk mot landets myndigheter, melder nyhetsbyrået AFP. Den uavhengige avisen Al-Tahrir omtaler saken som en skandale. Den mener at det regjerende militærrådet har presset domstolene til å la utlendingene forlate landet. «På bare 24 timer har militærrådet vist verden at enhver form for juridisk uavhengighet kun er en illusjon i Egypt», skrev avisen. Avisen anklager rådet for å ha latt seg presse av høytstående amerikanske tjenestemenn som dro til Kairo for å forhandle fram en avtale.Lørdag ble det klart at rettssaken mot demokratiaktivistene vil starte igjen 8. mars, med nye dommere. Det første rettsmøtet ble holdt forrige søndag, men da ble saken utsatt, og to dager senere trakk dommerne seg. Den 11. mars vil nasjonalforsamlingen dessuten innkalle både landets statsminister Kamal al-Ganzouri og flere statsråder til en høring. Der skal de forklare seg og stilles til ansvar for «forbrytelsen» det var å oppheve utreiseforbudet, ifølge nasjonalforsamlingens president Saad al-Katatni. - Vi kan ikke godta noen form for utenlandsk innblanding i Egypts saker, sa Katatni til nasjonalforsamlingen lørdag. - Denne saken kan ikke bli avsluttet med en politisk avgjørelse, fortsatte han.Det regjerende militærrådet har de siste dagene blitt kraftig kritisert for å ha latt seg presse av amerikanske myndigheter, som forhandlet fram avtalen. USA ønsker også at saken henlegges. De 43 aktivistene er tiltalt for å ha drevet politisk virksomhet uten nødvendige tillatelser og med penger fra utlandet.
Høyre-mannen Christian Angell, som var tiltalt for ulovlig politisk virksomhet i Egypt, kom lørdag tilbake til Norge.